《西域图》
宋代·黄文雷

大哉天地间，品类不可齐。
谁为好事人，貌此县度西。
松花琐碎沙草肥，是间可牧羊千蹄。
可怜群鹿正走险，或尔剥割衣其皮。
啜湩树桦尚有理，穴{左宁右页}插齿吁何为。
吾闻中原全盛时，重译解辫朝京师。
怀主象胥饬乃事，幻人诡伎何能奇。
煌煌烈祖鉴古作，玉斧画地分华夷。
羌浑何者宅荥洛，蠕蠕异类方纷披。
或为盘瓠孙，或为天狼妻。
冠带之国尽狐兔，玉门万里那得知。
还君此画双涕洟，愿赋周官王会诗。

作者简介：黄文雷，字希声，号看云，南城（今属江西）人。理宗淳祐十年（一二五○）进士，辟为酒官。舟归次严陵滩，溺死。有《看云小集》。事见明正德《建昌府志》卷一五。　黄文雷诗，以汲古阁影宋抄《南宋六十家小集》本为底本，校以清顾氏读画斋刊《南宋群贤小集》本（简称群贤集）及《两宋名贤小集》本（简称名贤集）。新辑集外诗附于卷末。